KIRJALLINEN KYSYMYS E-3973/98

esittäjä(t): Riitta Myller (PSE) komissiolle

(4. tammikuuta 1999)

Aihe: Tacis-ohjelman "Border crossing" -hankkeet

Euroopan unionin budjetissa vuodelle 1996 varattiin 30 Mecua Tacis-ohjelman rajat ylittävään yhteistyöhön (cross-border cooperation). Näistä varoista on 15,5 Mecua budjetoitu "Border crossing" -hankkeisiin, mikä koostuu lähinnä rajanylityspaikkojen rakentamis- ja laitehankintaurakoista. Valituista kohteista tärkeimmät ovat Sallan ja Svetogorskin rajanylityspaikat, molemmat Suomen ja Venäjän rajalla. Saatavilla olevien tietojen mukaan kohteet on tarkoitus saattaa valmiiksi vuoden 1999 loppuun mennessä. Näin on kertonut mm. komissaari van den Broek. Kohteiden rakennustyöt eivät kuitenkaan ole alkaneet eikä ole tietoa, onko niitä koskevia urakkatarjouspyyntöjä vielä edes lähetetty.

Pyydän komissiota vastaamaan, miksi edellä kuvatut, budjettiin jo vuonna 1996 merkityt hankkeet ovat myöhässä, ja onko niitä koskevat tarjousasiakirjat lähetetty tarjoajille?

Komission jäsenen Hans van den Broekinkomission puolesta antama vastaus

(15. helmikuuta 1999)

Tacis-ohjelman rajanylityspaikkoja koskevan ohjelman tarkoituksena on tehostaa rajanylityspaikkojen toimintaa ja varmistaa näin, että liikenne sujuu nopeammin ja vältytään jonoilta ilman, että tarkastusten tehokkuus kuitenkaan kärsisi. Tätä ei voida saavuttaa pelkästään uusilla rakennuksilla vaan lisäksi tarvitaan laajakantoisia muutoksia kansallisiin ja paikallisiin hallintomenettelyihin, mikä puolestaan edellyttää henkilöstön kouluttamista.

Useista periaatekysymyksistä oli sovittava kumppanimaan viranomaisten kanssa. Svetogorskin ja Sallan osalta sovittiin muun muassa, että kun vuosien 1996 ja 1998 raja-alueyhteistyöohjelmista rahoitettavat työt saataisiin päätökseen, rajanylityspaikat avattaisiin kokonaisuudessaan kansainväliselle liikenteelle. Rajanylityspaikkojen kehittämisen painopistealueiksi hyväksyttiin kaupan helpottaminen ja maksujen tehokas kantaminen. Lisäksi sovittiin, että töiden laajuus olisi erityisesti tullin ja rajavartioston osalta mitoitettava nykyaikaisten riskianalyysiin perustuvien työskentelymenetelmien mukaisesti siten, että jonoja ei vain siirretä pois teiltä pysäköintialueille vaan ne käsitellään nopeasti. Lopuksi edellytetään vielä kaikkien rajanylityspaikan työskentelyyn vaikuttavien osallistumista, mikä tarkoittaa Venäjän osalta kahdeksaa valtion elintä (ulkoasiain-, sisäasiain- ja liikenneministeriöt, maatalousministeriön eläinlääkintä- ja kasvinsuojeluasioista vastaavat osastot, rajavartiosto, tullilaitos sekä turvallisuudesta ja federaation maahanmuuttoasioista vastaavat yksiköt) sekä yksityistä sektoria (tulliasioitsijat, pankit).

Tammikuussa 1998 julkistettiin asiaa koskevat toteutettavuustutkimukset, joiden perusteella käytiin keskusteluja annetuista suosituksista helmikuussa 1998. Tuolloin Venäjän viranomaiset esittivät eräitä varaumia komission ehdotuksiin toivoen, että Svetogorskiin rakennettaisiin paljon suurempi kokonaisuus, jonka kustannukset olisivat yli kaksinkertaiset. Varsinaiseen perusongelmaan eli rajalla toimivien yksiköiden työskentelymenetelmiin ei tässä yhteydessä kuitenkaan puututtu. Venäjän viranomaiset ovat tarkastelleet uudelleen näitä kysymyksiä yhdessä komission kanssa ja kaikki osapuolet ovat nyt hyväksyneet Venäjän sisäiset hankeselostukset, jotka on laadittu komission avustuksella. Tämä prosessi sujui odotettua hitaammin. Rahoituspöytäkirjat on toimitettu viranomaisille allekirjoitusta varten, eikä urakkasopimuksia voida allekirjoittaa, ennen kuin tämä vaihe on saatu päätökseen.

Ohjelman toteuttamista koskevista tarjouskilpailumenettelyistä voidaan todeta, että ohjelman valvontayksikköä koskeva sopimus tehdään todennäköisesti helmikuun 1999 alkuun mennessä. Urakkasopimuksiin liittyvä esivalinta on suoritettu ja täydelliset tarjouspyyntöasiakirjat lähetetään valituille tarjoajille helmikuun puoleenväliin mennessä. Sopimukset tehdään niin ajoissa, että työt voidaan aloittaa kesäkuussa 1999.

Ohjelma on monimutkainen ja kaikki osapuolet ovat tarvinneet aikaa oppiakseen hyväksymään uusia ajatuksia ja toimimaan tehokkaasti yhteistyössä tällä alalla, joka on perinteisesti kuulunut kansallisille hallituksille. Kyseinen ohjelma on myös ensimmäinen Tacis-ohjelman puitteissa valmisteltu tämänkaltainen ohjelma, ja vaikka sillä onkin paljon yhteistä muiden yhteistyöohjelmien kanssa, liittyi siihen myös joitakin ratkaisua vaativia erityiskysymyksiä kuten rakennusstandardeja koskevat säännökset. Ohjelma on nyt kuitenkin hyvässä alussa, ja merkittävä osa vuoden 1996 ohjelmasta lienee saatu toteutettua vuoden 1999 loppuun mennessä.